Donald Trump dhe integriteti i procesit zgjedhor
Në debatin e tretë presidencial, kandidati republikan Donald Trump la të hapur mundësinë se mund të mos e njohë rezultatin e zgjedhjeve
Zoti Trump ka bërë akuza disa herë gjatë fushatës për manipulim votash, ka kritikuar ashpër shtypin duke thënë se është ai që po i manipulon votuesit duke mbështetur hapur kandidaten demokrate dhe mbrëmë në debat, i pyetur në se do ta pranonte apo jo rezultatin ai e la të hapur mundësinë e mospranimit të rezultatit. Ishte pikërisht ky koment i pazakontë për sistemin politik amerikan, që ka ngjallur vëmendje të madhe. Disa figura republikane u përpoqën ta sqarojnë menjëherë, ndoshta edhe ta zbusin disi, ndërsa demokratët e kanë përcjellë me shqetësim. Menjëherë pasi u fikën dritat e sallës së debatit, kandidati i zotit Trump për nënpresident, Mike Pence u përpoq të zbuste bujën që ka shkaktuar kjo temë: Zoti Pence i interpretoi komentet e kandidatit republikan si një pasqyrim i shqetësimeve për njëanshmëri në media dhe për presion nga grupe interesi që kanë derdhur para në fushatën presidenciale. Ai përmendi edhe raste manipulimesh me votën që do të analizohen pas zgjedhjeve. Një interpretim të ngjashëm ofroi edhe senatori republikan Jeff Sessions, këshilltar i zotit Trump: Djali i kandidatit presidencial Donald Trump, Jr u bëri jehonë shqetësimeve të të atit për manipulimin e votës: Komentet janë analizuar gjerësisht si kërcënimi më i madh që Donald Trumpi i ka bërë sistemit demokratik amerikan. Presidenti Barak Obama u ndal në veçanti në këto komente, duke i bërë thirrje kandidatit republikan të ndalte ankesat për integritetin e zgjedhjeve, ende pa filluar votimet. Dje në komentet pas debatit, demokratët thanë se zoti Trump e ka bërë prej kohësh këtë kërcënim: Kryetarja në detyrë e Komitetit Demokratik Kombëtar, Donna Brazile tha se fjalët e Trumpit vënë në pikëpyetje autoritetin e Amerikës: Ky ishte debati i fundit mes kandidatëve presidencialë. Kur mbeten më pak se tre javë deri në zgjedhjet e nëntorit, një anketë e rrjetit televiziv CNN tregon se 52% e të anketuarve mendojnë se kandidatja demokrate Hillary Clinton e fitoi debatin, ndërsa 39% përgjigjen se fitorja i takoi zotit Trump.